หลังจากคลอดลูก รู้สึกว่าร่างกายมีการเปลี่ยนแปลง มีผื่นขึ้นเรื้อรังที่ผิวหนังบริเวณนิ้วมือ ขา แขน และบริเวณลำตัว ลักษณะเป็นวงๆ มีอาการคัน ยิ่งเกายิ่งคัน เคยไปปรึกษา วินิจฉัยมาว่าอาจเกิดจากการเป็นผื่นภูมิแพ้ผิวหนัง ให้ยาแก้แพ้ และยามาทา ก็เป็นๆ หายๆและอีกอาการก็คือมีอาการคัน และลอกเป็นแผ่นที่ศรีษะ โคนคิ้ว หลังหู อยากสอบถามว่าพอจะมีวิธีรักษา หรือยาที่ใช้รักษา ที่พอจะหาซื้อได้จากร้านขายยาทั่วไปมั้ยค่ะ หรือต้อง Walk in ไปพบแพทย์โดยตรงเลยค่ะ?
สวัสดีค่ะ จากลักษณะอาการดังกล่าวมา เข้าได้กับ ผื่นผิวหนังอักเสบบริเวณที่มีต่อมไขมันมาก มากที่สุด โดยลักษณะมักเป็นผื่นแดงคลุมด้วยขุยสีออกขาวๆ เหลืองๆ มักเป็นในตำแหน่งที่มีต่อมไขมันมาก ได้แก่ หนังศีรษะ คิ้ว โดยเฉพาะอย่างยิ่งหัวคิ้วและร่องจมูก บางรายอาจพบที่หน้าอก สาเหตุไม่ทราบแน่ชัด อาจเกิดจากต่อมไขมันทำงานเพิ่มมากขึ้นจากอิทธิพลของฮอร์โมนเพศ มักพบในช่วงอายุ 18-40 ปี พบในเพศชายมากกว่าเพศหญิงโรคอื่นๆที่เป็นไปได้เช่นภาวะผิวแห้งทำให้มีอาการคันและลอก ผื่นผิวหนังอักเสบจากการแพ้สัมผัสเช่นสบู่ โลชั่น น้ำหอม ผื่นผิวหนังอักเสบจากภูมิแพ้การรักษาจะต้องขึ้นอยู่กับการวินิจฉัยโรคได้อย่างถูกต้อง และมุ่งหาสาเหตุ (ถ้ามี) และหลีกเลี่ยงสารหรือสภาวะแวดล้อมที่จะกระตุ้นให้โรคกำเริบ การรักษาของผื่นผิวหนังอักเสบบริเวณที่มีต่อมไขมันมากสามารถใช้สเตียรอยดท์ทาเฉพาะที่ หากมีแผ่นที่หนังศีรษะสามารถใช้แชมพูกลุ่มน้ำมันดินเพื่อลดขุยและสะเก็ดได้ ควรสระผมทุกวัน ใช้ยาต้านฮิสตามีนรับประทาน เพื่อลดอาการคันได้ และควรกลับไปติดตามอาการกับแพทย์อย่างต่อเนื่อง สามารถพบเป็นแพทย์ทั่วไปก่อนหรือแพทย์ผิวหนังโดยตรงก็ได้ค่ะ โดยควรโทรไปนัดวันและเวลากันก่อนค่ะ